Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 6. veljače 2011.

5(60)2010.

Evanđelje Mt 5,13-16
Vi ste svjetlost svijeta.
Čitanje svetog Evanđelja po Mateju
U ono vrijeme:
Reče Isus svojim učenicima:
»Vi ste sol zemlje. Ali ako sol obljutavi,
čime će se ona osoliti? Nije više ni za što
nego da se baci van i da ljudi po njoj gaze.«
»Vi ste svjetlost svijeta. Ne može se sakriti
grad što leži na gori. Niti se užiže svjetiljka
da se stavi pod posudu, nego na svijećnjak
da svijetli svima u kući. Tako neka svijetli
vaša svjetlost pred ljudima da vide
vaša dobra djela i slave Oca vašega
koji je na nebesima.«
Riječ Gospodnja.

Čuvari soli
Svatko od nas ima svoju zadaću i tako dolazimo do druge slike evanđelja: svatko ima svoje svjetlo, mogućnost kršćanskog života, koje mora biti na svijećnjaku. Vlastito svjetlo staviti pod posudu nije samo nepametno, nego je i grješno, svjetlo je dano da gori.
Svi smo mi čuvari soli, nama je dano da je upotrebljavamo, jer možemo spoznati što našem životu daje pravi začin. DM

VI STE SVIJETLO SVIJETA - zdrava nauka VI STE SOL ZEMLJE... - zdrava praksa (Mt 5, 13 – 26)
Velika je simbolika svijeta i soli. Očito se radi o prosvjećenosti i jasnoj viziji sebe i svijeta. Ići u svjetlu, živjeti u svjetlu, uvijek je imalo značenje realnog shvaćanja i razumijevanja svojeg života. Tako sve religije upotrebljavaju svjetlo kao simbol premošćivanja opipljivog svijeta. Simbolom svjetla označavano je nešto što je jasno, što nije upitno.
Svjetlom se označavalo zdravu nauku i shvaćanje. Netko je 'prosvijetljen' ako je bistar i razuman. Zato biti svjetlo svijeta znači biti jasan u naučavanju i shvaćanju. Drugi vat. sabor je naglasio važnost jasnog izlaganja kršćanstva. Čak iznosi u dok. Radost i nada, da je nejasno izlaganje kršćanske nauke bilo uzrok ateizmu kod nekih ljudi. Osobito jasno izlaganje vjerskih istina je važno u vremenu koje je oslonjeno na prosvjetljenje, na shvaćanje.
Današnje čovječanstvo je u velikoj krizi životne prakse koja bi zračila ljudskost i blagost. Manjka joj 'soli', ukusa. Nažalost dosta se događa van 'ukusa' kršćanstva. Što je kršćanstvo? Što hoće, što traži od svojih sljedbenika? To nas pita današnje evanđelje. Kršćanstvo nije jedna od mnogih ideologija niti ga se smije ideologizirati, kao što nije ni sociologija, kao ni reklama. Kršćanstvo, jasno, ima svoje vjerovanje i svoje istine i svoju socijalnu vrijednost, ali je ono ipak više od toga.
Ono je ukus (sol) i svjetlo (prosvjetljenje) ljudskog života. Kršćanstvo je životna vrednota, vrednota božanska u svijetu. Ono je u svijetu, ono je shvaćanje i vrednovanje čovjeka i otkrivanje Boga preko ljudskog lica. Izvorno kršćanstvo uvijek je 'manjinsko' (kvasac svijeta, svijetlo, sol) u svijetu. Zato ga se ne smije dovesti u inflaciju, što se nažalost znalo događati, pa i danas se događa. Neki su kršćani samo po tome što su kršteni ili što nisu neke druge religije.
Ono se ni u kojem slučaju ne smije izjednačiti sa 'svijetom' (s logikom boljeg snalaženja i življenja bez obzira na principe i vjerovanje). Kršćanstvu nije cilj da bude brojna 'svjetina', nego da bude svjetlo čovječanstvu. Evanđelje nas poučava: bisere se ne smije bacati pred svinje... Zato, ako se kršćanstvo otuđi od svoje inspiracije, od ljubavi, tada ga ništa drugo ne može održati.
Tada bi ono padalo samo od sebe ili bi se izjednačilo sa svijetom i više ne bi bilo sol zemlje i svjetlo ljudima. Kršćanstvo također nije institucija. Institucija je neko izvanjsko zajedništvo, a kršćanstvu je unutarnje jedinstvu duha. Postavlja se pitanje da li je ipak u Katoličkoj crkvi Institucija 'progutala' karizme Duha? Ono, nema dvojbe treba svjedočiti unutarnju životnu istinu, koja također ima svoje odjeke na izvanjskost, na etičnost i cijelo ponašanje.
Kršćanstvo je život. Zato je za kršćanstvo vrlo važna ortopraksija, što ne znači da se zanemaruje ortodoksija. Nažalost, kroz povijest više se vrednovala ortodoksija nego li ortopraksija. Nitko nije osuđen radi nekorektna života, ali su zato osuđeni mnogi radi svojeg naučavanja.
Primjeri dobrote (dobrota se ne može fingirati) 'zarazni' su kao i primjeri zloće. Oni nam pokazuju kako se može živjeti, nude mogućnosti, otvaraju izvjesne mogućnosti za naš izbor u određenim životnim situacijama. Zato je dobar primjer ponuda veličanstvenosti. Dobar primjer je svjetlo u tami.
Danas čujemo dosta pričanja, ali malo vidimo plemenitih primjera. Stalno se serviraju ispadi (ekcesi), a vrlo malo plemeniti primjeri. Stoga se ne treba čuditi da jedan loš primjer rađa seriju drugih. Neke bi ispade trebalo skrivati da ih nitko ne bi slijedio. Koje su vrednote o kojima ovisi sreća i mir svakog pojedinca i svijeta potonule i kršćanstvo bi ih trebalo oživjeti?
Duševnost je ugušena. Veća je duševna zagađenost nego li ekološka. Iz duševne zagađenosti nastaje i prirodna. Ugrožen je čovjek u svojoj dubini. Kršćani su pozvani da budu svjetlo svijeta, sol zemlje.
Marjan Jurčević

5. nedjelja kroz godinu A (Mt 5,13-16)
Popričesna meditacija
“Ukloniš li iz svoje sredine jaram,
ispružen prst i besjedu bezbožnu (...)
tvoja će svjetlost zasjati u tmini
i tama će tvoja kao podne postati.” (Iz 58,9-10)
“...ni tmina tebi neće biti tamna:
noć sjaji kao dan
i tama kao svjetlost.” (Ps 139,12)
Sol je u hrani nevidljiva, a čini svaku hranu ukusnijom. Sol sama po sebi nema smisla, ona je sva u službi druge hrane kojoj dodaje svoj okus. Ako sol ne odgovara toj namjeni, onda više nije vrijedna ni da postoji. Ona se baca. Biti sol zemlje ozbiljan je poziv. Kao što je i ozbiljna Isusova opomena da sol može obljutaviti, da se može baciti i gaziti. Mi smo, kao učenici Isusovi, odgovorni hoće li ovaj svijet biti ukusniji, životniji.
“Vi ste svjetlo svijeta!” Na svjetlu je da gori, da rasvjetljuje prostor, da ljudi vide, da se snađu. Isusov će učenik promašiti cilj svoga poslanja i života ako prikrije to svjetlo što ga je primio od svoga Učitelja. To svjetlo mora biti u služenju svijetu. No, nismo uvijek spremni da nas se stavi na svjećnjak kako bismo rasvjetljavali tamu svijeta.
I u prvoj i u drugoj usporedbi Isus vrlo izravno kaže: “Vi ste!”
“Vi ste...” Danas mi se valja zapitati: A jesam li ja svjetlost svijeta i sol zemlje? Priredio: Dario Miletić

Vi ste svjetlo svijeta!
- Nekome staviti sol na ranu!
- Lizati sol
- „Sol je najdragocjenija među dragim kamenjem, koje nam zemlja daruje! (Justus v. Liebig)
- Biti sol u juhi.
- „Tko je nesretan, njemu se crvi i u soli čine.
- „Ne smije se juha presoliti, iako se ima dovoljno soli."
- S nekim pojesti vreću soli.
- „Humor je sol zemlje, i tko je dobro posoljen dugo ostaje svjež." (K Čapek)
- Netko je više soli pojeo u tuđini nego kod kuće, a vrati se neposoljen.
- Sol se ne može ničim osoliti.
- Zaljubljena kuharica presoli juhu.
- Šala bez soli je seljačka mast.
- Gdje nema soli u kući, tu nedostaje najbolji začin.
- Kruh i sol rumene obraze.
- To je preslani račun.
- Bez zlata se može živjeti, bez soli ne!
- Zdravlje je poput soli, opaža ga se tek kad ga nema.
- Kruh i sol spajaju prijatelje. DM

ZAHVALA SVIMA KOJI STE DAROVALI KOLAČE. U prošlom broju biltena zaboravili smo zahvaliti Vama koji ste darovali kolače prigodom završnog dana “Ekumenskog molitvenog susreta” “Molitva Večernje” u našoj crkvi. Fotografije i audio zapis imate na našoj stranici: www.svetifrane.org u rubrici CRKVA. Svima hvala.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 6. II. IV NKG Pavao Miki
Ponedjeljak: 7. II: Teodor, Rikard, Kateheza za odrasle
Utorak 8. II. Jeronim, Emilijan - Pobožnost utorkom sv. Anti - molitva. - Kateheza za mlade
Srijeda 9. II. Apolonija, Sunčica
Četvrtak 10. II. Alojzije Stepinac, Bili Brig župna fešta u 9 i 11 i u 18 sati predvodi Nadbiskup
Petak 11. II. Gospa Lurdska, Sv. Mihovil ima mise ujutro i navečer u 18 sati predvodi Nadbiskup
Subota 12. II Zvonimir, Damjan
Nedjelja 13. II. Vi. NKG, Foška, Maura
PAŽNJA: 20. VELJAČE 2011. MISA JE NA HR I program u 11 sati. Taj dan nemamo misu u 10 sati
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

OBNOVA PODA U CRKVI SV. FRANE
Kako vidite radovi su započeli i trajati će sve do Uskrsa. Kroz to vrijeme misa će biti u jutarnjim satima u kapelici sv. Ante a večernja i mise nedjeljom u samostanskoj blagovaonici koju grijemo.
Postavljamo novi kameni pod u crkvi za koji smo primili donaciju od vrlo cijenjene drage osobe kojoj velika hvala. Vas drage vjernike, prijatelje našeg samostana, potičemo da nam pomognete oko uređenja grijanja koje bi postavili u pod. Ovoga tjedna smo primili 2.250 KN. Hvala. Svaki Vaš dar je dobrodošao i unaprijed Vam zahvaljujemo.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)